پېښور کې د بي آر ټي ودرېدلي بسونه به په 25 اکتوبر بيا روان شي، وياند
په پېښور کې د چټک بس سروس (بي آر ټي) چې به بسونو کې د اوور لګېدو د پېښو وروسته نزدې میاشت وړاندې دا سروس ودرول شوی دغه بسونه تراوسه نه دي روان کړی شوي.
کراچۍ — راپورونه وايي د چين هغه کمپنۍ چې د بي آر ټي بسونه يې جوړ کړي، ويلي يې دي چې په بسونو کې کار کوي بیرته یې جوړوي او ښايي د 25 اکتوبر پورې به دغه بسونه بيرته روان کړی شي. اېکسپرېس ټريبيون د بي آر ټي د وياند د قوله ويلي د بس سروس به بيرته په 25 اکتوبر روان شي. د بي آر ټي په بسونو کې د اور لګېدو څو پېښې مخې ته راغلې وې او په 16م ستمبر دا سروس ودرول شوی ؤ. د خېبرپښتونخوا د محنت وزير شوکت يوسفزي ويلي ؤ دا ډېره غټه پروژه ده او کومې کمپنۍ چې دا بسونه جوړ کړي دي د هغې عمله پېښور ته راغلې او ګوري چې په دې بسونو کې کومه تکنيکي خرابي ده هغه لرې کړي. راپورونه وايي د چين دغه کمپنۍ په بسونو کې کار کوي او کومې الې چې د اوور لګېدو سبب جوړیږي هغه ترې لرې کوي نوې پکې لګوي، او د بي آر ټي وياند ویلي د چين دغه کمپني چې په بسونو کې الې يا پرزې بدلوي د هغې پېسې به نه اخلي. د خېبرپښتونخوا د حکومت د مالي چارو د څار ادارې تېره مياشت ويلي ؤ د پېښور په بي ار ټي منصوبه کې د کروړونو روپو بې ضابطګۍ موندل شوي دي. اډیټر جنرل چې د حکومت د پېسو حساب کتاب ساتي په خپل رپورټ کې ویلي د بي آر ټي منصوبې په 220 بسونو کې 51 بسونه بې وخته ،غېر معیاري او د بنیادي اډاڼې د جوړیدو نه وړاندې اخیستل شوي وو. په پېښور کې د بي آر ټي پروژه د پاکستان تحریک انصاف حکومت په کال 2017م کې د پېل کولو سره ویلي ؤ چې دا به په شپږو مياشتو کې پوره کړی شي. د بي آر ټي پروژه د 2017م کال د اکتوبر په مياشت کې د 66 اربه روپو په لګښت پېل کړی شوې او وروسته ويل شوي ؤ چې دې پروژه لګېدونکې روپۍ 70اربه ته نزدې شوي دي، خو چارواکي وايي 66 اربه روپۍ پرې لګېدلي دي. د خېبرپښتونخوا د هغه وخت وزيراعلی پروېز خټک ويلي ؤ چې دا پروژه به په شپږو مياشتو کې پوره کولی شي خو د دې پروژې پرانسته د تېر اګست د مياشتې په 13م نېټه د پاکستان وزیراعظم عمران خان کړې وه. دا پروژه نزدې په درې کاله موده کې سرته رسول شوې خو د پرانستې په وخت پرې هم داسې پوښتنه راولاړې شوې چې اوس هم په دې پروژه کې ځينې نيمګړتياوې پاتې دي لکه د ګاډو د ودرولو ځايونه، پلازې يا ودانۍ جوړول او د سايئکلو دپاره چې کومه لار وه هغه نه ده پوره کړی شوې. حکومتي چارواکي نيمګړتياوې مني خو وايي په نيمګړتياؤ کار روان دی او هغه به سر ته رسولی شي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.